Gandia signa un conveni per millorar la sostenibilitat dels accessos a l'ecocamping i a l'Alqueria del Duc
10 gener 2024

## Gandia signa un conveni per millorar la sostenibilitat dels accessos a l'ecocamping i a l'Alqueria del Duc10 gener 2024Última actualització: 10 gener 2024

![](../gestion/img/9e9d8e81af68c84f97d963eb7e89e12fe36df3f6cc4a91254e7c63e39944567a.jpg)  
  

L'alcalde de Gandia, José Manuel Prieto, i la membre del Consell d'Administració de la mercantil Ohai Gandia S.L. Sonia Prieto, han signat un conveni per a l'ampliació i millora de l'accessibilitat de vials municipals, en compliment de la Declaració d'Interés Comunitari (DIC), per a la implantació del càmping ecològic previst a la platja. Aquest complex incrementarà l'oferta turística de qualitat del municipi i ajudarà a la seua desestacionalització.

L'Ajuntament de Gandia ha requerit a l'empresa que s'efectuen actuacions per millorar la sostenibilitat i la mobilitat en els camins del seu voltant i fins a l'Alqueria del Duc, amb la finalitat de crear un entorn sostenible integrat on la natura i els espais lliures cobren protagonisme. D'aquesta manera, el Camí de l'Alqueria del Duc tindrà una nova via per a ciclistes i vianants de 3 metres d'ample que estarà separada de l'actual camí de trànsit rodat per una franja vegetal d'arbrat amb espècies autòctones.  
A més a més, el Camí Fondo disposarà d'una vorera amb condicions d'accessibilitat per facilitar la circulació dels vianants. Aquests treballs suposen una inversió de més de 900.000 euros, que aniran a càrrec de l'empresa.

L'alcalde José Manuel Prieto ha manifestat que aquestes actuacions són "_un important pas endavant_" per a aquesta infraestructura, la qual compta amb una inversió estimada en 9,5 milions d'euros. La superfície total és de 188.707 metres quadrats. A més, es crearan entre 70 i 80 llocs de treball directes.

"_Amb aquest conveni que hem signat avancem en el projecte de l'ecocamping, el qual encaixa perfectament amb la nostra aposta clara per crear un turisme de qualitat i sostenible, respectant sempre al màxim el medi ambient. Gandia és una destinació turística d'excel·lència i ara ens trobem davant una molt bona oportunitat, que ve de la col·laboració publicoprivada, per continuar dinamitzant la platja, desestacionalitzant el turisme i atraent visitants internacionals_".

Prieto ha recordat que Gandia afronta la "_legislatura de les inversions_" i que amb projectes com aquest, es generaran oportunitats que faran de Gandia una ciutat més competitiva i referent al nostre país perquè Gandia disposarà d'un dels ecocampings més singulars i sostenibles de la Comunitat Valenciana".

[Twittear](https://twitter.com/share)